On lapsien laskiainen
On päivä heleä helmikuun,
 on lapsien laskiainen.
 Lumihuurre välkkää oksilla puun,
 ja hanki on hohtavainen.

 Ei huolten hiventä lainkaan näy,
 kun koulustakin on lupa.
 Ja ah, kuinka ahtahaksi nyt käy
 se viihtyisä kotitupa.

 Niin kutsuu kuin ystävä ystävää
 nyt lapsia laskiaismäki.
 Mies se joka ensin ennättää!
 näin tuumivi nuori väki.

 Kas, kas, kuinka kumman kiireissään
 on kelkkani rautainen jalas!
 Me kummulle kilvaten kiivetään
 ja tuiskuna tullaan alas.

 Saa riemua siellä sydämiin,
 saa kirkkaaksi katse raukee.
 Ja sielläpä kasvoihin kalpeisiin
 punaruusut raikkahat aukee.

1928.